Covid-19-statistieke: Meer as 700 sterftes nou in SA bevestig.Dr. Zweli Mkhize, minister van gesondheid, en Alan Winde, premier van die Wes-Kaap. (Foto: Facebook) Suid-Afrika het 705 bevestigde Covid-19-sterftes, ŉ styging van 22 sedert die minister van gesondheid, dr. Zweli Mkhize, die syfers ŉ dag gelede bekend gemaak het. Al die sterftes is in die Wes-Kaap waar die dodetal weens Covid-19 nou op 525 staan. Die getal bevestigde Covid-19-gevalle landwyd staan op 34 357 en 17 291 (50%) mense het reeds van die virussiekte herstel. Tot dusver is 742 742 toetse verwerk en 17 617 toetse is gedoen sedert die vorige dag se syfers bekend gemaak is. Mkhize was Maandag in die Wes-Kaap as deel van ŉ oorsigbesoek aan die provinsie. Hy het onder andere met die premier, Alan Winde, vergader. Winde sê die provinsie het besonderhede oor sy voorbereiding vir die verwagte Covid-19-spits aan die minister verduidelik, asook oor die Wes-Kaap se strategie om sogenaamde brandpunte te hanteer. Benewens die brandpunte wat die nasionale departement van gesondheid geïdentifiseer het, het die Wes-Kaap self verlede week ses koronavirus-brandpunte in die metrogebied uitgewys. Die stad het toe gesê brandpunte is gebiede waar daar vasgestel is gemeenskapsoordrag vind plaas en waar daar ŉ hoë voorkoms van gevalle is. Mkhize het onder meer ŉ tydelike veldhospitaal met 850 beddens by die Kaapstadse konvensiesentrum besoek. Die hospitaal sal aanstaande week gereed wees om die eerste pasiënte te ontvang. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.